REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/230-20

29. januar 2021. godine

B e o g r a d

**Z A P I S N I K**

**SEDME SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 26. DECEMBRA 2020. GODINE**

 Sednica je počela u 11,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Đorđe Komlenski, Nenad Baroš,Đorđe Dabić, Biljana Pantić Pilja, Jelena Žarić Kovačević, Daniel Đivanović i Sanja Jefić Branković.

Sednici su prisustvovali i: Nevena Veinović, zamenik člana Velibora Milojčića, Dejan Kesar, zamenik člana Žarka Mićina i Dubravka Kralj, zamenik člana Tome File.

 Sednici nisu prisustvovali članovi Odbora: Sanja Lakić, doc.dr Mihailo Jokić, dr Aleksandar Martinović, Nebojša Pavlović, Dragan M. Marković i Vladan Zagrađanin, niti njihovi zamenici.

 Sednici su prisustvovali i: Branko Stamenković, zamenik Republičkog javnog tužioca; Tatjana Lagumdžija, izborni član Državnog veća tužilaca i Matija Radojičić, izborni član Visokog saveta sudstva iz reda sudija.

Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

D n e v n i r e d

1. Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2019. godini (broj: 02-672/20 od 02. juna 2020. godine);
2. Razmatranje Izveštaja o radu Državnog veća tužilaca za 2019. godinu (broj: 02-381/20 od 02. marta 2020. godine);
3. Razmatranje Godišnjeg izveštaja o radu Visokog saveta sudstva za 2019. godinu (broj: 02-338/20 od 27. februara 2020. godine).

**PRVA TAČKA - Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2019. godini (broj: 02-672/20 od 02. juna 2020. godine).**

**Branko Stamenković**, zamenik Republičkog javnog tužioca predstavio je najbitnije elemente Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2019. godini.

Rekao je da Izveštaj predstavlja agregaciju podataka koji su Republičkom javnom tužilaštvu (u daljem tekstu RJT ) dostavila sva tužilaštva u Srbiji. Pored RJT u Srbiji ukupno ima 89 tužilaštava podeljenih u četiri nivoa, od osnovnih preko viših i apelacionih do RJT kao najvišeg tužilaštva u našoj zemlji. Pojasnio je da u sistemu postoje i tužilaštva posebne nadležnosti i to: Tužilaštvo za organizovani kriminal, Tužilaštvo za ratne zločine i Posebno tužilaštvo za visokotehnološki kriminal koje obavlja posebne zadatke u toj oblasti.

Istakao je da obim rada tužilaštava u 2019. godini je manji u odnosu na 2018. godinu s obzirom da je broj prijavljenih lica i broj predmeta koje je tužilaštvo dobilo na osnovu krivičnih prijava od strane MUP-a , građana i drugih institucija manji za šest odsto nego što je bio 2018. godine. Ukupan broj predmeta u 2019. godini iznosi 555.664 predmeta. U strukturi predmeta najviše je krivičnih i RJT u izveštajnoj godini primilo je 367.863 krivičnih predmeta, što je značajno manje nego prethodne godine (8% manje). Što se tiče lica koja su potencijalno izvršila krivična dela ili koja su tužena pred nadležnim sudovima njih je bilo ukupno 104.027 što je smanjenje za sedam odsto u odnosu na 2018. godinu. Ukazao je da je primećen porast prijava protiv maloletnih lica za šest odsto, u odnosu na prethodnu godinu, kao i da su nadležna viša javna tužilaštva dobila zadatak da urade određene analize da bi se videlo iz kojih razloga je došlo do porasta maloletničkog kriminala.

Rekao je da što se tiče oblika kriminalitgeta, najviše je izvršeno krivičnih dela iz oblasti krivičnih dela protiv imovine ( teška krađa, krađa, razbojništvo, razbojnička krađa), kao i da se primećuje se rast krivičnih dela iz oblasti računara i računarske tehnologije, te je jedino tužilaštvo koje je imalo veliki porast broju predmeta bilo Tužilaštvo za visokotehnološki kriminal (oko 23%) .

Predsedavajući je otvorio raspravu u vezi sa ovom tačkom dnevnog reda u kojoj su učestvovali Vladimir Đukanović, Branko Stamenković i Đorđe Komlenski.

**Vladimir Đukanović** je naglasio da je sve veći broj maloletnika koji izvršavaju teška krivična dela, npr. ubistva ili krivična dela u vezi sa dilovanjem droge, kao i da veliki problem predstavlja činjenica da ta lica ne mogu da odgovaraju jer su u pitanju deca, te se postavlja pitanje kako sprečiti vršenje teških krivičnih dela od strane maloletnih lica. Što se tiče visokotehnološkog kriminala, Đukanović smatra da je potrebno uložiti dodatne napore na polju obuke i motivacije zaposenih u ovoj oblasti.

**Branko Stamenković** je naglasio da je u cilju suzbijanja maloletničkog kriminala potrebno oformiti radnu grupu koja bi svojim radom omogućila sveobuhvatni pristup u ovoj materiji, a koju bi činili predstavnici: Ministarstva za rad, zapošljavanje, boračka i socijalna pitanja, Ministarstva unutrašnjih poslova i Ministarstva pravde, kao i zainteresovani poslanici.

Istakao je da se često dešava da deca koja su izvršpioci krivičnih dela nisu inicijatori tih dela, nego su izmanipulisani od strane drugih lica, te bi u tom smislu trebalo licima koji podstiču maloletnike na izvršenje krivičnih dela izreći strožije kazne.

Rekao je da što se tiče visokotehnološkog kriminala resursi koji postoje nisu dovoljni, što dovodi do prelivanja tih krivičnih dela u redovno tužilaštvo i sudove.

Naglasio je da specijalizovano tužilaštvo i policija imaju dobar kadar, ali nisu u stanju da stignu da obrade sve slučajeve, te je zbog toga neophodno da se redovno sudstvo i tužilaštvo uključi u rad i u ovoj oblasti, uz dodatne obuke.

**Đorđe Komlenski** je naveo da je prethodni saziv skrenuo pažnju prilikom razmatranja jednog od ovih izveštaja na nesklad u vezi sa primenom instituta oportuniteta, i da je tužilaštvo i Državno veće tužilaca učinilo mnogo toga da se ta praksa ujednači.

Naglasio je da se primećuju značajne razlike kada je u pitanju institut sporazuma o priznanju krivice, objasnivši da njegova primena ili ne zavisi od pojedinačnog tužioca, jer ne postoji ustanovljena praksa, te da bi trebalo uskladiti standarde kada je ovaj institut u pitanju.

Smatra da bi trebalo uraditi analizu rada tužilaštava kako bi se otklonili postojeći nedostaci i tužilačka istraga učinila efikasnijom.

**Branko Stamenković** je istakao da se primenom instituta sporazuma o priznanju krivice ubrzao krivični postupak, ali da je broj sporazuma u odnosu na ukupan broj optuženja mali, jer taj institu nema široku primenu, iako se ponekad stiče takav utisak.

Naglasio je da su tokom 2019. godine tužilaštva optužila 40.367 lica dok je ukupno sklopljeno 5.971 sporazuma o priznanju krivice što čini oko 15% od ukupnog broja optuženja.

Posebno je naglasio da sudovi odlučuju o sporazumima o priznavanju krivice, te da su u 2019. godini prihvatili 5.363 sporazuma.

Kako se više niko nije javio za reč, predsednik je zaključio raspravu o ovoj tački dnevnog reda i stavio na glasanje predlog:

-Da Odbor za pravosuđe, državnu upravu i lokalnu samoupravu konstatuje da je Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2019. godini, Narodnoj skupštini podnet na osnovu člana 29. stav 3. tačka 4. Zakona o javnom tužilaštvu.

-Da Odbor konstatuje da je Republički javni tužilac u Izveštaju o radu javnih tužilaštava na suzbijanju kriminaliteta i zaštiti ustavnosti i zakonitosti u 2019. godini celovito predstavio aktivnosti javnih tužilaštava, koje proizlaze iz Ustavom i zakonom utvrđenog položaja tužilaštva kao samostalnog organa koji goni počinioce krivičnih i drugih kažnjivih dela i preduzima mere zaštite ustavnosti i zakonitosti;

-Da Odbor predloži Narodnoj skupštini da prihvati Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2019. godini.

-Da za izvestioca na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** prihvatili navedene predloge.

**DRUGA TAČKA - Razmatranje Izveštaja o radu Državnog veća tužilaca za 2019. godinu (broj: 02-381/20 od 02. marta 2020. godine).**

**Tatjana Lagumdžija**, izborni član Državnog veća tužilaca predstavila je Izveštaj o radu Državnog veća tužilaca (u daljem tekstu DVT) za 2019 godinu i ukazala na to da je DVT državni organ koji obezbeđuje i garantuje samostalnost javnih tužilaca i zamenika javnih tužilaca u skladu sa Ustavom Republike Srbije.

Istakla je da je najvažnija aktivnost DVT bila predlaganje kandidata za izbor nosilaca javnotužilačke funkcij, jer je tokom 2019. godine povećan broj nosilaca funkcije zamenika javnog tužioca u odnosu na 2018. godinu.

Ukazala je da bi rezultati bili bolji da postoji i veći broj javnih tužilaca, te je zbog toga potrebno izvršiti detaljnu analizu na osnovu koje bi bilo moguće preciznije odrediti adekvatan broj nosilaca javnotužilačke funkcije.

Posebno je istakla da postojeći izvor sredstava za rad javna tužilaštva nije dovoljan, naime DVT je direktni budžetski korisnik dok su javna tužilaštva indirektni budžetski korisnici i preko DVT se obezbeđuju sredstva za njihov rad.

Naglasila je da je u 2019. godinu često dolazilo do docnje u oblasti prinudnih izvršenja, što dovodi do značajnog odliva sredstava sa računa javnih tužilaštava.

Rekla je da je DVT imalo aktivnosti u vezi sa zaštitom podataka o ličnosti, s obzirom da je veliki broj ovakvih zahteva podnet od strane građana.

Pojasnila je da je osnovano telo koje se zove Poverenik za samostalnost, čiji je cilj jačanja samostalnosti i institucionalnog integriteta javnog tužilaštva, kao i zaštite i jačanja samostalnosti i profesionalnog integriteta nosilaca javnotužilačke funkcije zajedno sa Etičkim odborom.

Istakla je da se međunarodna aktivnost DVT ogleda u učestvovanju u brojnim međunarodnim projektima.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio na glasanje predlog:

-Da Odbor za pravosuđe, državnu upravu i lokalnu samoupravu konstatuje da je Izveštaj o radu Državnog veća tužilaca za 2019. godinu, podnet Narodnoj skupštini na osnovu člana 19. stav 1. Zakona o Državnom veću tužilaca.

 -Da Odbor konstatuje da je Državno veće tužilaca u Izveštaju o radu za 2019. godinu celovito predstavilo aktivnosti Veća koje proizlaze iz Ustavom i zakonom utvrđenog položaja Državnog veća tužilaca kao samostalnog organa koji obezbeđuje i garantuje samostalnost javnih tužilaca i zamenika javnih tužilaca.

-Da Odbor predloži Narodnoj skupštini da prihvati Izveštaj o radu Državnog veća tužilaca za 2019. godinu.

-Da za izvestioca na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** prihvatili navedene predloge.

**TREĆA TAČKA - Razmatranje Godišnjeg izveštaja o radu Visokog saveta sudstva za 2019. godinu (broj: 02-338/20 od 27. februara 2020. godine).**

**Matija Radojičić**, izborni član Visokog saveta sudstva iz reda sudija je predstavio Godišnji izveštaj o radu Visokog saveta sudstva za 2019. godinu i rekao da je VSS nezavisan i samostalan organ koji obezbeđuje nezavisnost i samostalnost sudija i sudova.

Pojasnio je postupak predlaganja kandidata za izbor za sudije koji se prvi put biraju na sudijsku funkciju, kao i broj kandidata i aktivnosti koje je VSS imao u ovoj oblasti tokom 2019. godine.

Istakao je da su sudovi poboljšali postupak naplate novčanih kazni i penala po rešenjima sudova, tako da je naplata u 2019 godini povećana za 69% u odnosu na 2018. godinu, što pokazuje i veliko zalaganje sudija da se popuni budžet Republike Srbije.

Ukazao je na činjenicu da je tokom 2019. godine izvršen veliki broj isplate šteta po presudama domaćih i inostranih sudova, i kao primer je naveo da je po presudama Evropskog suda za ljudska prava u Strazburu je isplaćeno 49.296.000 dinara iz budžeta RS, kao i da je po osnovu štete nastale po tužbama koje se odnose na suđenje u razumnom roku isplaćeno 15.870.000 dinara iz budžeta Republike Srbije.

Rekao je da je tokom 2019. godine VSS ostvario međunarodnu saradnju sa USAID-om, Savetom Evrope i GIZ-om. Radojičić je posebno istgakao projekat GIZ-a koji se bavio disciplinskom odgovornošću sudija u kome je i sam učestvovao, uz ostale članove VSS, koji su održali veliki broj predavanja sudijama o disciplinskoj odgovornosti. Naglasio je da je kroz tu obuku prošlo više od 1.500 sudija.

Predsedavajući je otvorio raspravu u vezi sa ovom tačkom dnevnog reda u kojoj su učestvovali: Đorđe Komlenski i Matija Radojičić.

 **Đorđe Komlenski** je izneo stav da VSS zajedno sa Ministarstvom pravde i Narodnom skupštinom treba da napravi mrežu sudova i proceni njihovu opterećenost. Smatra da je potrebno povećati broj sudijskih pomoćnika i proširiti njihova ovlašćenja u postupcima.

Podsetio je da su u prethodnom sazivu Narodne skupštine više puta predlagane izmene Zakona o krivičnom postupku i Zakona o praničnom postupku, u smislu tehničke korekcije koja bi se odnosila na drugačije vođenje zapisnika, odnosno da se suđenja tonski beleže. Naglasio je da cena potrebne opreme nije visoka kao pre deset godina i rekao da se velika energije sudija i tužilaca, kao i drugih učesnika u postupku troši na diktiranje u zapisnik, što može da prouzrokuje greške u radu, a često kod utvrđenja činjeničnog stanja mesto gde se nalazi zarez u rečenici može odlučiti rezultat spora.

Uputio je molbu VSS da ponovo preispita broj sudija u osnovnim sudovima, jer ima uverenje da je sud u Obrenovcu oštećen malim brojem postupajućih sudija i kao poseban problem naveo činjenicu da u nekim mestima i nema sudova.

**Matija Radojičić** se saglasio sa izlaganjem gospodina Komlenskog i potvrdio potrebu za formiranjem radne grupe, kao i činjenicu da je sud u Obrenovcu izuzetno opterećen.

Kako se više niko nije javio za reč predsedavajući je zaključio raspravu i stavio na glasanje predlog:

-Da Odbor za pravosuđe, državnu upravu i lokalnu samoupravu konstatuje da je Godišnji izveštaj o radu Visokog saveta sudstva za 2019. godinu, Narodnoj skupštini podnet na osnovu člana 13. alineja 23. Zakona o Visokom savetu sudstva.

-Da Odbor konstuje da je Visoki savet sudstva u Godišnjem izveštaju o radu za 2019. godinu celovito predstavio aktivnosti Saveta koje proizlaze iz Ustavom i zakonom utvrđenog položaja Visokog saveta sudstva kao nezavisnog i samostalnog organa koji obezbeđuje i garantuje nezavisnost i samostalnost sudova i sudija.

-Da Odbor predloži Narodnoj skupštini da prihvati Godišnji izveštaj o radu Visokog saveta sudstva za 2019. godinu.

-Da za izvestioca na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** prihvatili navedene predloe.

Sednica je završena u 12,00 časova.

SEKRETAR PREDSEDNIK

Sanja Pecelj Vladimir Đukanović